கேள்வி: அனுராதபுரம் அருங்காட்சியகம் பற்றி விளக்கவும்.
பதில்: அனுராதபுரம் அருங்காட்சியகம், அனுராதபுர நூதனசாலை அல்லது புரவிது பவன (Anuradhapura Museum) என்பது, இலங்கையில் உள்ள தொல்லியல் அருங்காட்சியகம் ஒன்று. இது பிரேசன் மாளிகைக்கும், ருவான்வெலிசாயவுக்கும் இடையில் உள்ள அனுராதபுரம் பழைய கச்சேரிக் கட்டிடத்தில் அமைந்துள்ளது. இந்த அருங்காட்சியகம் 1947 ஆம் ஆண்டில் சேனரத் பரணவிதானவின் முயற்சியால் அமைக்கப்பட்டது. இந்தத் தொல்லியல் அருங்காட்சியகம் கலாச்சார முக்கோணம் பகுதியில் உள்ள மிகப் பழைய அருங்காட்சியகங்களுள் ஒன்று. இலங்கையின் பல்வேறு பகுதிகளிலும் கண்டெடுக்கப்பட்ட அரும்பொருட்கள் இங்கே காட்சிக்கு வைக்கப்பட்டுள்ளன. புத்தர் சிலைகள், கல்வெட்டுக்கள், வரைபடங்கள், பொம்மைகள், நாணயம், அணிகலன்கள், மணிகள் போன்ற பல பொருட்கள் இவற்றுள் அடங்குகின்றன. தூபாராமவில் உள்ள வட்டதாகே எனப்படும் வட்ட வடிவமான கட்டிடத்தின் மாதிரி ஒன்றும் இங்குள்ளது.